Beursie terug by eienaar, 53 jaar later | Maroela Media
Beursie terug by eienaar, 53 jaar later
'n Meteoroloog in die Amerikaanse vloot was aangenaam verras om 'n beursie wat hy 53 jaar gelede – nogal in Antarktika – verloor het, terug te kry.
Paul Grisham (91) kon nie eens onthou dat hy dit verloor het toe vriendelike vreemdelinge met hom kontak gemaak en dit na hom gepos het nie, het The San Diego Union-Tribune die afgelope week berig.
Dié verrassende ontdekking is in 2014 gedoen tydens die afbreek van 'n navorsingsbasis op Rosseiland, waar Grisham tussen Oktober 1967 en November 1968 as weervoorspeller gevestig was.
Grisham se beursie was agter 'n sluitkas versteek en het onder meer sy vlootidentiteitskaart, rybewys, 'n kaartjie met wenke oor wat om te doen in geval van 'n biologiese of chemiese wapenaanval en 'n rantsoenkaartjie vir bier bevat.
Grisham het gesê hy was stomgeslaan omdat soveel mense soveel moeite gedoen het om die beursie terug te besorg.
Dit het egter geruime tyd geduur vir die barmhartige samaritane om die item by Grisham te kry.
Die hoof van 'n navorsingsgroep in Antarktika het een van sy voormalige werkers genader wat vantevore suksesvol 'n ID-bandjie van die vloot – wat in 'n winkel te koop aangebied is – met sy regmatige eienaar herenig het.
Die man en sy dogter het 'n stigting vir veterane genader, wat op hul beurt weer die Vlootweerdiensvereniging, waarvan Grisham 'n lid was, ingelig het.
Die beursie het uiteindelik verlede Saterdag in 'n betreklik goeie toestand by Grisham se huis in San Carlos, in die noorde van Kalifornië, aangekom.
Hiert, kyk so 'n klein verkleurmannetjie
Dis nou sommer lekker om vir ń slag van sulke goeie dinge te lees.. Dit is goed vir siel en gees.
Daar is darem nog earlike mense op die aarde. Ek wens ander wil ook so eerlik wees.
Insette soos hierdie is so bemoedigend. Mag elke rolspeler in die proses om die beursie terug te besorg, weet hulle word waardeer.